和原甫鄆州樂郊詩
作者：劉攽
朝代：宋

paragraphs: 人事有背嚮，勝遊不長絕。
聞公樂郊行，慷慨矜歲月。
東山翠屏秀，盧水寒玉直。
尚有昔來人，借問寧異昔。
蔆蕖亂幽芳，梧竹凝茂陰。
始知秋意高，詎厭徂歲深。
因宜付樂妨，大巧當不爲。
島魚皆自歡，賢者能勿違。
華堂庇深沉，皋壤極虛曠。
清池湛明輝，寒郊無近響。
公來會旌旆，公晏盛笳鼓。
魯酒若醍醐，齊謳艷巴楚。
采芹自胥樂，食葚懷好音。
因成池上篇，爲想思歸吟。